ངའི་བསམ་པར་ནུབ་ཕྱོགས་ཀྱི་རྒྱལ་ཁབ་ནང་ཆོས་དང་མ་འབྲེལ་བའི་རིང་ལུགས་ཞེས་པའི་བསམ་ཚུལ་ནི་ཡང་ནས་ཡང་དུ་ཆོས་ལུགས་ཀྱི་འགལ་ཟླ་ལྟ་བུར་མཐོང་གི་ཡོད།ཆོས་དང་མ་འབྲེལ་བའི་རིང་ལུགས་དང་ཆོས་གཉིས་རྟག་ཏུ་ཕན་ཚུན་རྒྱབ་འགལ་དང་མཉམ་གནས་མི་ཐུབ་པའི་གནས་སྟངས་ཤིག་ཏུ་ཡོད་པ་ལྟར་མཐོང་ཞིང་།ཕྱོགས་གཉིས་པོའི་རྗེས་འཇུག་པ་རྣམས་ཀྱི་དབར་མངོན་གསལ་དོད་པོའི་དོགས་པ་རྣམ་རྟོག་དང་སྡང་འཛིན་གྱིས་ཁེངས།ཆོས་ནི་འགྲོ་བ་མིའི་ཡར་རྒྱས་ཀྱི་འགོག་རྐྱེན་ཞིག་རེད་ཟེར་བའི་བསམ་ཚུལ་དེ་ངོས་ནས་ཁས་ལེན་ཐུབ་ཐབས་མེད་པ་དང་ཆབས་ཅིག།ངོས་ཀྱི་བསམ་པར་ལོ་རྒྱུས་ཀྱི་སྐབས་དོན་ལ་གཞིགས་ན།ཆོས་ལ་ངོ་རྒོལ་བྱེད་པའི་བསམ་བློའི་འཁྱེར་སོ་དེ་ཕལ་ཆེར་རྟོགས་ནུས་པ་ཞིག་ཡིན།རིམ་པ་འདྲ་མིན་ནང་ཆོས་ལུགས་ཀྱི་ལྟེ་གནས་དང་ཆོས་བརྒྱུད་འདྲ་མིན་ཚང་མའི་རྗེས་འབྲང་བ་མང་པོ་ཞིག་གིས་གཞན་ལ་བཤུ་གཞོག་གཏོང་བའི་བྱ་སྤྱོད་ཁོངས་སུ་གཏོགས་པའི་བཟོད་མི་བདེ་བའི་བདེན་དོན་རྣམས་ལོ་རྒྱུས་ཀྱི་ཐོག་ནས་ཁ་གྲགས་ཤིང་།ཆོས་ལ་ཁག་བཏགས་ནས་དཀའ་རྙོག་དང་གཉའ་གནོན་ཆེད་བེད་སྤྱོད་བཏང་བའང་བྱུང་ཡོད།ཐ་ན་འཚེ་མེད་ཞི་བའི་ལྟ་གྲུབ་རྩ་བར་འཛིན་མཁན་གྱི་ནང་ཆོས་ཀྱང་སྐྱོན་འཛུགས་དེ་ལས་རྦད་དེ་གཡོལ་ཐུབ་ཀྱི་མེད།